Yrjö Valkama (poliitikko)

Yrjö Rikhard Valkama (20. elokuuta 1887 Ruovesi – 27. elokuuta 1944 Oulainen) oli suomalainen poliitikko, joka toimi SSTP:n kansanedustajana vuosina 1922–1923. Maaliskuussa 1923 Valkama erotettiin SSTP:n eduskuntaryhmästä, kun hän oli ilmoittanut vastustavansa puolueen maanalaista toimintaa. Valkaman ainoaksi jäänyt eduskuntakausi päättyi seuraavana kesänä, kun hänet pidätettiin poliittisen toimintasa johdosta ja tuomittiin ehdolliseen vankeuteen. Tuomionsa jälkeen Valkama siirtyi SDP:n riveihin.

 Elämä 
 Nuoruusvuodet 
Ruoveden Leppäkoskella syntyneen Yrjö Valkaman vanhemmat olivat Kalle Vihtori Valkama (1853-1892) ja keuruulainen Miina Aapontytär Rantala (synt. Munnila, 1851). Rutiköyhän perheen lapsena hän joutui lähtemään jo pienenä ansiotyöhön. Pohjanmaata kierrettyään Valkama päätyi lopulta Oulaisten sahalle. Vuonna 1905 hän liittyi Oulaisten työväenyhdistyksen ja SDP:n jäseneksi.

Vuonna 1912 Valkama lähti siirtolaiseksi Yhdysvaltoihin. Hän asui pitkään Massachusettsin Gardnerissa ja toimi muun muassa sanomalehtimiehenä. VAlkama oli Yhdysvaltain sosialistisen puolueen sekä American Federation of Labor -keskusammattijärjestön jäsen, jonka ohella hän vaikutti Amerikan Suomalaisessa Sosialistijärjestössä. Vuosikymmenen vaihteen hajaannuksen aikana Valkama seurasi Kominternin linjaa ja siirtyi Yhdysvaltain kommunistiseen puolueeseen.

 Eduskuntaan ja vankilaan 
Palattuaan Suomeen keväällä 1921 Valkama ryhtyi viljelemään Oulaisista hankkimaansa pientilaa. Hän liittyi SSTP:n sekä kommunistien valtaaman Suomen Sosialidemokraattisen Nuorisoliiton jäseneksi. Vuonna 1922 Valkama toimi SSTP:n kiertavänä vaalipuhujana Oulun eteläisessä vaalipiirissä. Heinäkuun eduskuntavaaleissa hänestä tuli kansanedustaja. Valkama esiintyi vaalikampanjassaan maanviljelijän tittelillä, mutta Maalaisliiton äänenkannattaja Liitto piti häntä täyspäiväisenä agitaattorina, koska lehden mukaan kukaan ei ollut milloinkaan nähnyt häntä maatöissä.

Eduskunnan joululoman alettua Valkama keskusteli junassa SDP:n Hilma Koivulahti-Lehdon ja Maalaisliiton Juho Kanniaisen kanssa, joille hän kertoi tuomitsevansa jyrkästi puolueensa harjoittaman salaisen toiminnan. Valkaman puoluetoverit August Rytkönen ja Kalle Lampinen kuulivat keskustelun ja ilmiantoivat hänet puoluejohdolle. Niilo Vällärin johtama SSTP:n puoluetoimikunta kokoontui käsittelemään asiaa 21. maaliskuuta 1923. Valkama pysyi edelleen sanoissaan todeten myös, ettei aio toimia mitenkään salaisen puoluetyön johdosta vankilaan joutuneiden tovereittensa vapauttamiseksi. Valkama erotettiin sekä eduskuntaryhmän että puolueen jäsenyydestä, jonka ohella häntä vaadittiin luopumaan kansanedustajanpaikastaan. Erottamisen jälkeen Valkama lähetti Uudelle Pohjan Kansalle avoimen kirjeen, jossa hän selvitti tapausta äänestäjilleen. Oulaisten työväenyhdistys oli aluksi haluton taipumaan puolueen päätökseen, mutta tunteja kestäneen debatin jälkeen se lopulta erotti Valkaman. 

Erottamisestaan huolimatta Valkama vangittiin elokuussa niin sanotun suuren kommunistijutun yhteydessä. Turun hovioikeudessa hän väitti, ettei SSTP:een liittyessään ollut siirtolaisvuosiensa jälkeen selvillä Suomen poliittisesta tilanteesta, vaan luuli puolueen olevan sosialidemokraattinen. Valkama kertoi myös, ettei tuntenut SSTP:n ohjelmaa ja kielsi hyväksyvänsä eduskuntaryhmänsä periaatteita, vaikkei niistä päätettäessä ollutkaan jättänyt vastalauseita. Hän selitti olevansa väärään puolueeseen joutunut sosialidemokraatti ja aikoneensa uuden istuntokauden alkaessa siirtyä SDP:n eduskuntaryhmään. SSTP:n piiritoimikunnalle lähettämänsä elämäkerran perusteella Valkama oli kuitenkin eronnut Yhdysvaltain sosialistisesta puolueesta ja liittynyt kommunisteihin. Valkaman mukaan syynä olivat henkilökemiat. Valkama kertoi oikeudelle myös siirtolaisten keräämästä yli miljoonan markan rahalahjoituksesta, joka oli lähetetty SSTP:lle, koska SDP miellettiin hänen mukaansa amerikansuomalaisten sosialistien keskuudessa liberaaliksi porvaripuolueeksi. Rahoja käytettiin muun muassa Suomen Työmiehen perustamiseen.

Valkama pääsi vankilasta oikeudenkäynnin päätyttyä maaliskuun 1924 lopussa, jonka jälkeen hän puhui jo vappuna SDP:n tilaisuudessa. Kesäkuussa Turun hovioikeus mätkäisi Valkamalle vuoden ehdollisen vankeusrangaistuksen valtiopetoksen valmistelusta.

 Paluu sosialidemokraatteihin 
Keväällä 1925 Valkama lähti jälleen pariksi vuodeksi Yhdysvaltoihin. Kotimaahan palattuaan hän hankki talon Oulaisten kirkonkylästä ja työskenteli asioitsijana sekä Oulun eteläisen vaalipiirin sosialidemokraattisen piirijärjestön järjestäjänä. Vuonna 1929 Valkama palkattiin piirisihteeriksi. Hän oli ehdokkaana 1930-luvun kaikissa eduskuntavaaleissa, mutta äänet eivät riittäneet läpimenoon. Valkama kirjoitti myös eri työväenlehtiin toimien muun muassa Pohjolan Työmiehen avustajana. Oulaisissa hänellä oli useita kunnallisia luottamustehtäviä. Sota-aikana Valkama toimi kunnan viljelyspäällikkönä. Elokuussa 1944 Valkama joutui liikenneonnettomuuteen Oulaisten sahan luona ja kuoli kahden päivän kuluttuta tajuihinsa tulematta. Hänet on haudattu Oulaisten hautausmaahan.

 Perhe 
Yrjö Valkaman puoliso oli oulainenlainen Anna-Kaisa Korhonen (1892–1968), jonka kanssa hän avioitui vuonna 1912. Pariskunta oli lapseton.

Lähteet

Luokka:Kansanedustajat
Luokka:Suomen sosialistisen työväenpuolueen poliitikot
Luokka:Suomen Sosialidemokraattisen Puolueen poliitikot
Luokka:Amerikansuomalaiset
Luokka:Liikenneonnettomuudessa kuolleet
Luokka:Oulun läänin eteläinen vaalipiiri
Luokka:Vuonna 1887 syntyneet
Luokka:Vuonna 1944 kuolleet